ตลาดหุ้นเอเชียสดใส ขานรับ ECB ลดดอกเบี้ยเงินฝากสู่ระดับ 0.50%-สงครามการค้าคืบหน้า
ตลาดหุ้นเอเชียสดใส ขานรับ ECB ลดดอกเบี้ยเงินฝากสู่ระดับ 0.50%-สงครามการค้าคืบหน้า
ตลาดหุ้นเอเชียสดใส ขานรับ ECB ลดดอกเบี้ยเงินฝากสู่ระดับ 0.50%-สงครามการค้าคืบหน้า
13 ก.ย. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ขานรับการผ่อนคลายนโยบายการเงินของธนาคารกลางยุโรป (ECB) รวมทั้งสถานการณ์การค้าระหว่างสหรัฐและจีนที่ส่งสัญญาณคืบหน้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,907.83 จุด เพิ่มขึ้น 148.22 จุด, +0.68%
ดัชนี HSI ตลาดหุ้นฮ่องกงเปิดวันนี้ที่ 27,154.51 จุด เพิ่มขึ้น 66.88 จุด, +0.25%
ดัชนี FTSE STI ตลาดหุ้นสิงคโปร์เปิดวันนี้ที่ 3,201.66 จุด เพิ่มขึ้น 6.70 จุด, +0.21%
ดัชนี FBMKLCI ตลาดหุ้นมาเลเซียเปิดวันนี้ที่ 1,600.69 จุด ลดลง 0.31 จุด, -0.02% 
ตลาดหุ้นจีนและตลาดหุ้นไต้หวันปิดทำการวันนี้เนื่องในเทศกาลไหว้พระจันทร์ และตลาดหุ้นเกาหลีใต้ปิดทำการวันนี้เนื่องในวันขอบคุณพระเจ้า
ทั้งนี้ ตลาดได้ปัจจัยหนุนจากการที่ ECB ตัดสินใจผ่อนคลายนโยบายการเงินในการประชุมเมื่อวานนี้ตามคาด ด้วยการปรับลดอัตราดอกเบี้ยเงินฝากที่ธนาคารพาณิชย์ฝากไว้กับ ECB สู่ระดับ -0.50% จากเดิมที่ระดับ -0.40% พร้อมประกาศรื้อฟื้นโครงการซื้อพันธบัตรตามมาตรการผ่อนคลายเชิงปริมาณ (QE) ในเดือนพ.ย. ซึ่ง ECB จะซื้อพันธบัตรในวงเงิน 2 หมื่นล้านยูโร/เดือน โดยยังไม่มีกำหนดเวลาสิ้นสุดโครงการ
นอกจากนี้ ตลาดยังได้รับปัจจัยบวกจากสถานการณ์การค้าระหว่างสหรัฐและจีนที่ส่งสัญญาณเชิงบวก หลังจากประธานาธิบดีโดนัลด์ ทรัมป์ประกาศเลื่อนการปรับขึ้นภาษีสินค้านำเข้าจากจีนวงเงิน 2.50 แสนล้านดอลลาร์ จากวันที่ 1 ต.ค. ไปเป็นวันที่ 15 ต.ค. ขณะที่รัฐบาลจีนได้ประกาศรายชื่อสินค้าจำนวน 16 รายการของสหรัฐที่จะได้รับการยกเว้นภาษีนำเข้า โดยจะมีผลบังคับใช้ในวันที่ 17 ก.ย. เป็นเวลา 1 ปีจนถึงวันที่ 16 ก.ย.2563
ล่าสุด ปธน.ทรัมป์ได้เปิดเผยกับผู้สื่อข่าวที่ทำเนียบขาวว่า เขาจะพิจารณาการทำข้อตกลงการค้าฉบับชั่วคราวกับจีน แต่ในขณะเดียวกันเขายังคงต้องการที่จะทำข้อตกลงการค้าฉบับสมบูรณ์กับจีน